laion/Wikipedia-Exotic huggingface dataset:
סתרי שחור-גרון

סִתְרִי שְׁחֹר-גָּרוֹן (שם מדעי: Prunella atrogularis) הוא ציפור שיר קטנה ממשפחת הסתריים. בישראל מזדמן נדיר ביותר בחורף עם שתי תצפיות עד כה: הראשונה מאזור ירושלים ב-1982 והאחרונה הייתה בפרט שחרף בעמק האלה (נתיב הל"ה) בנובמבר 2010. שם הסוג Prunella הוא מגרמנית Braunelle, "חום" עם צורת הקטנה. שם המין הספציפי atrogularis מלטינית, ומשמעותו שחור-גרון; ater - שחור ו-gular - גרון. קיימים שני תת-מינים מוכרים: P. a. Atrogularis - דוגר בצפון ומרכז הרי אורל שבצפון מערב רוסיה. חורף במזרח איראן, טורקמניסטן, אוזבקיסטן, דרומה לאפגניסטן ודרום מערב תת-היבשת ההודית. P. a. Huttoni - דוגר במרכז אסיה, מהרי האלטאי ודרומה לרכס טיין שאן והרי פמיר. בחורף נע דרומה לדרום מערב אסיה. השם Huttoni - ע"ש הסרן הבריטי T. Hutton ששירת באפגניסטן. המין אינו נחשב לנודד ארוך טווח וברוב המקרים התנועה בין העונות היא אנכית - מאתרי הקינון הגבוהים בקיץ לאזורים עוינים פחות בחורף. נוהג לחרוף בבתות או בשטחים מעובדים. מזדמן נדיר למערב אירופה. סתרי שחור-גרון בונה קן מסודר נמוך בסבך של עצי אשוחית, ומטיל 3–5 ביצים כחולות ללא כתמים. גודלו דומה לזה של סתרי מצוי, אורכו כ-13.5–14 ס"מ, ומשקלו כ-19 גרם. יש לו גב חום כהה ומפוספס, הדומה במקצת לזה של דרור הבית, אבל למבוגרים יש כיפה, כתם פנים וגרון שחרים, ופס-גבה לבן. החזה כתום, והבטן לבנה עם פסים כתומים. כמו סתריים אחרים, למין זה יש מקור מחודד של אוכלי חרקים. הזוויגים דומים, אך לצעירים ובוגרים בלבוש חורף יש פחות ניגודיות. בפרט, הגרון הכהה עשוי להיעדר כמעט לגמרי אצל ציפורים צעירות, אז הוא עלול לבלבל עם סתרי ממושקף. המין נוהג לבלות את עיקר זמנו בשיחור מזון על הקרקע, כאשר המזון המועדף עליו הוא דרגות צעירות של חרקים בעודם רכים. בחורף, כאשר מלאי החרקים מצטמק, התפריט מתרחב גם לפירות וזרעים. הקריאה היא "טי-טי-טי" דק, והשירה דומה לציוצים הנעימים של הסתרי המצוי. מדיה וקבצים בנושא סתרי שחור-גרון בוויקישיתוף סתרי שחור-גרון, באתר ITIS (באנגלית) סתרי שחור-גרון, באתר NCBI (באנגלית) סתרי שחור-גרון, באתר Animal Diversity Web (באנגלית) סתרי שחור-גרון, באתר GBIF (באנגלית) סתרי שחור-גרון באתר הרשימה האדומה של IUCN ערד בן דוד, סתרי שחור-גרון, אתר הצפרות הישראלי, באתר www.birds.org.il
גלודיס פרלה ויגוסדוטיר

גלודיס פרלה ויגוסדוטיר (באיסלנדית: Glódís Perla Viggósdóttir; נולדה ב-27 ביוני 1995) היא כדורגלנית איסלנדית המשחקת בעמדות הבלמת בבאיירן מינכן מהבונדסליגה לנשים ובנבחרת איסלנד. גלודיס פרלה החלה את קריירת הכדורגל שלה בקבוצת הנוער של המועדון אייביירג הדני. ב-2009 הצטרפה למועדונים המשותפים קואופווגס(אנ') ו-ויקינגיר(אנ') מליגת העל האיסלנדית(אנ'). ב-2011 עברה לעונה אחת למועדון הורסנס הדני. ב-2012 עברה למועדון סטיארנאן(אנ') מליגת העל האיסלנדית. במדי סטיארנאן זכתה גלודיס פרלה באליפות איסלנד, גביע האיסלנדי לנשים(אנ'), גביע הליגה האיסלנדית לנשים והסופרקאפ האיסלנדי לנשים(אנ'). ב-2015 עברה גולדיס פרלה לאסקילסטונה יונייטד(אנ') מליגת העל השוודית לנשים. ביולי 2017 עברה לרוזנגארד, גם היא מליגת העל השוודית, במדיה זכתה באליפות ב-2019 ובגביע השוודי לנשים(אנ') ב-2017 ו-2018. ביולי 2021 חתמה גלודיס פרלה בבאיירן מינכן מהבונדסליגה לנשים. ב-4 באוגוסט 2012 ערכה גלודיס פרלה את הופעת הבכורה שלה בנבחרת איסלנד, בתיקו 1:1 נגד נבחרת סקוטלנד במסגרת משחק ידידות. גלודיס פרלה נקראה לסגל שוודיה לאליפות אירופה בכדורגל נשים 2013. ב-7 באפריל 2022 ערכה את הופעתה ה-100 במדי שוודיה, בניצחון 5:0 על בלרוס(אנ') במסגרת מוקדמות גביע העולם לנשים 2023(אנ'). סטיארנאן ליגת העל האיסלנדית(אנ'): 2013, 2014 הגביע האיסלנדי לנשים(אנ'): 2012, 2013 גביע הליגה האיסלנדית לנשים: 2013, 2014 הסופרקאפ האיסלנדי לנשים(אנ'): 2012 רוזנגארד ליגת העל השוודית לנשים: 2019 הגביע השוודי לנשים(אנ') 2017, 2018 מדיה וקבצים בנושא גלודיס פרלה ויגוסדוטיר בוויקישיתוף גלודיס פרלה ויגוסדוטיר, ברשת החברתית אקס (טוויטר) גלודיס פרלה ויגוסדוטיר, ברשת החברתית אינסטגרם גלודיס פרלה ויגוסדוטיר, באתר Soccerdonna (בגרמנית) גלודיס פרלה ויגוסדוטיר, באתר Soccerway גלודיס פרלה ויגוסדוטיר, באתר WorldFootball.net גלודיס פרלה ויגוסדוטיר, באתר FootballDatabase.eu
יחסי הונגריה–מלטה

יחסי הונגריה–מלטה הם יחסי החוץ בין הונגריה למלטה. שתי המדינות כוננו יחסים דיפלומטיים ב-12 בדצמבר 1970. הסכם כפל מס בין הונגריה למלטה נחתם ב-1991 ונכנס לתוקף ב-1994. בספטמבר 2020 אמר שר החוץ ההונגרי פיטר שייארטו במסיבת עיתונאים לאחר שיחות עם מקבילו המלטזי בוולטה, "אנחנו מסכימים שצריך לעצור את ההגירה במקום לנהל, במיוחד לאור מגפת הקורונה שהביאה לסכנות חדשות גם במלטה". כיום שתי המדינות הן חברות מלאות באיחוד האירופי. הונגריה מיוצגת במלטה באמצעות שגרירותה ברומא, איטליה, ובנוסף מחזיקה קונסוליית כבוד בוולטה. מלטה מיוצגת בהונגריה באמצעות שגרירותה בווינה, אוסטריה, ובנוסף מחזיקה קונסוליית כבוד בבודפשט. מדיה וקבצים בנושא יחסי הונגריה–מלטה בוויקישיתוף Hungary-Malta Double Taxation Agreement באתר ccmalta‏, 29 ביוני 2011 Hungary and Malta form alliance over problems facing EU and migration באתר abouthungary‏, 10 בספטמבר 2020 ערך זה הוא קצרמר בנושא יחסי חוץ. אתם מוזמנים לתרום לוויקיפדיה ולהרחיב אותו.
יחסי הונגריה–קפריסין

יחסי הונגריה–קפריסין הם יחסי החוץ בין הונגריה לקפריסין. שתי המדינות כוננו יחסים דיפלומטיים ב-18 באוקטובר 1960. באוקטובר 2021 שוחחו שרי החוץ של שתי המדינות, ולאחר מכן אמר שר החוץ פיטר שיירטו כי להונגריה וקפריסין יש אותן דעות בנושאים מרכזיים באירופה כמו הגירה, הרחבת האיחוד האירופי במערב הבלקן, אספקת אנרגיה אירופית וחיסונים נגד נגיף הקורונה. באוקטובר 2022 חתמו קפריסין והונגריה על מזכר הבנות לקידום התיירות בין שתי המדינות. כיום שתי המדינות הן חברות מלאות באיחוד האירופי. הונגריה מחזיקה בקפריסין שגרירות וקונסוליית כבוד בניקוסיה. קפריסין מחזיקה בהונגריה שגרירות בבודפשט. FM: Hungary and Cyprus have same views on key European issues such as migration באתר abouthungary‏, 20 באוקטובר 2021 Cyprus and Hungary singed MoU for the promotion of tourism באתר stockwatch‏, 21 באוקטובר 2022 ערך זה הוא קצרמר בנושא יחסי חוץ. אתם מוזמנים לתרום לוויקיפדיה ולהרחיב אותו.
סתרי ממושקף

סִתְרִי מְמֻשְׁקָף (שם מדעי: Prunella ocularis) הוא ציפור שיר קטנה ממשפחת הסתריים. בישראל הוא חורף נדיר ביותר באזורים הרריים בעיקר בצפון הארץ. בכל חורף נרשמות כמה תצפיות בודדות, בעיקר מהחרמון והגולן. סתרי ממושקף תואר על ידי חוקר הטבע הגרמני גוסטב ראדה בשנת 1884 מפרט שנאסף בהרי טאליש ליד גבול אזרבייג'ן-איראן. הוא טבע את השם המדעי Accentor ocularis. כיום הוא מסווג תחת הסוג סתרי שהוגדר על ידי חוקר הצפרות הצרפתי לואי וייו בשנת 1816. המין הוא מונוטיפי. שם הסוג Prunella הוא מגרמנית Braunelle, "חום" עם צורת הקטנה. שם המין הספציפי ocularis, נגזר מהמילה הלטינית ocular, עין. תפוצתו מוגבלת מאוד. מרומי ההרים באזור האירנו-טורני: ממזרח טורקיה וארמניה, דרך צפון איראן ועד הרי הזגרוס בדרום מערב איראן. הסתרי הממושקף אמנם אינו נודד, אך הוא נוהג לשוטט, ובחורף הוא מעדיף לבלות באזורים נמוכים יותר באיראן ועד לחופי המפרץ הפרסי. בית הגידול הטבעי שלו הוא ערבות ממוזגות. הוא מקנן באזורי אחו עם שיחי ברברית פזורים בטורקיה, ובאזור הטרנס-קווקזי הוא מעדיף מצוקים סלעיים עם עצי ערער וארז. את קינו הוא בונה מזרדים, עלים וגבעולים; ומרפד אותו בצמר, שיער, עשב וטחב. הקן ממוקם בתחתית שיחים נמוכים. בתטולה 3–4 ביצים. אורכו כ-15 ס"מ. הגוף בגווני חום משתנים. החלקים התחתונים גוון בז'-כתמתם ומפוספסים בעדינות (לפעמים לחזה גוון כתום עז יותר). החלקים העליונים חומים כהים, עם פספוס כהה וצפוף. כמו אצל סתריים אחרים, למין זה יש מקור מחודד של אוכלי חרקים. התנהגותו ערנית ופעילה. התזונה שלו מורכבת מחרקים וזרעים. כיוון שטווח התפוצה שלו נחשב רחב ומגמות השינוי באוכלוסייה יציבות, סווג מין זה כללא חשש לפי הרשימה של האיגוד הבינלאומי לשימור הטבע. האוכלוסייה האירופית מונה בין 11,000 ל-33,000 זוגות, ומעריכים שהם כ-55% מכלל האוכלוסייה, ומכאן משערכים את האוכלוסייה העולמית בין 40,200 ל-120,900 פרטים. מדיה וקבצים בנושא סתרי ממושקף בוויקישיתוף סתרי ממושקף, באתר ITIS (באנגלית) סתרי ממושקף, באתר NCBI (באנגלית) סתרי ממושקף, באתר Animal Diversity Web (באנגלית) סתרי ממושקף, באתר GBIF (באנגלית) Xeno-canto: הקלטות של סתרי ממושקף סתרי ממושקף באתר הרשימה האדומה של IUCN ערד בן דוד, סתרי ממושקף, אתר הצפרות הישראלי, באתר www.birds.org.il Radde, Gustav (1884). Ornis Caucasica. Die Vogelwelt des Kaukasus systematisch und biologischgepgraphisch bescrieben (בגרמנית). pp. 33, 244-245, pl. 14. Vieillot, Louis Jean Pierre (1816). Analyse d'une Nouvelle Ornithologie Élémentaire (בצרפתית). Paris: Deterville/self. p. 43. Gill, Frank; Donsker, David, eds. (2019). "Waxbills, parrotfinches, munias, whydahs, Olive Warbler, accentors, pipits". World Bird List Version 9.1. International Ornithologists' Union. נבדק ב-12 במרץ 2019. {{cite web}}: (עזרה) Radde's Accentor, Bird Life international data zone, datazone.birdlife.org
יחסי מלטה–צ'כיה

יחסי מלטה-צ'כיה הם היחסים הדיפלומטיים בין מלטה לצ'כיה. שתי המדינות חברות מלאות באיחוד האירופי. מלטה כוננה יחסים דיפלומטיים עם צ'כוסלובקיה ב-10 ביולי 1968. ביולי 1982 כאשר צ'כיה השתתפה ביריד הבינלאומי של מלטה. לאחר פירוק צ'כוסלובקיה כוננה מלטה יחסים דיפלומטיים עם צ'כיה ב-1 בינואר 1993. הסכם כפל מס שנחתם בין צ'כיה ומלטה ב-21 ביוני 1996 נכנס לתוקפו בשנת 1997. מלטה מחזיקה בצ'כיה באמצעות שגריר שאינו תושב הממוקם במשרד החוץ בוולטה, ובנוסף מחזיקה קונסוליית כבוד בפראג. צ'כיה מיוצגת במלטה באמצעות שגרירותה ברומא, איטליה, ובנוסף מחזיקה קונסוליית כבוד בוולטה. באפריל 2024 הוצגו יחסי מלטה-צ’כיה במערכון בארץ נהדרת. היחסים הוצגו כעוינים. מדיה וקבצים בנושא יחסי מלטה–צ'כיה בוויקישיתוף Czech Republic-Malta Double Taxation Agreement באתר ccmalta‏, 15 בינואר 2012 צ'כיה באתר משרד החוץ המלטזי
יחסי מולדובה–צ'כיה

יחסי מולדובה–צ'כיה הם יחסי החוץ בין צ'כיה למולדובה. מולדובה כוננה יחסים דיפלומטיים עם צ'כוסלובקיה ב-1 ביוני 1992, אשר המשיכו עם צ'כיה לאחר פירוק צ'כוסלובקיה ב-1 בינואר 1993. הבניין החדש של שגרירות מולדובה בפראג נפתח ב-2 בספטמבר 1998 על ידי ראש ממשלת מולדובה, זינאידה גרצ'אני, וראש ממשלת צ'כיה, מירק טופולנק. Ștefan Gorda מונה לשגריר מולדובה בצ'כיה ב-2010. בשנת 2016 מונתה ויטלי רוסו לשגרירה בצ'כיה. מולדובה מחזיקה בצ'כיה שגרירות בפראג. צ'כיה מחזיקה במולדובה שגרירות בקישינב. מדיה וקבצים בנושא יחסי מולדובה–צ'כיה בוויקישיתוף Ştefan Gorda (אורכב 12.03.2012 בארכיון Wayback Machine) Moldovan acting president signs decrees appointing new ambassadors (אורכב 08.03.2012 בארכיון Wayback Machine)
יחסי צ'כיה–קפריסין

יחסי צ'כיה–קפריסין הם יחסי החוץ בין קפריסין לצ'כיה. שתי המדינות חברות מלאות באיחוד האירופי ובמועצת אירופה. קפריסין כוננה יחסים דיפלומטיים עם צ'כוסלובקיה ב-1 בפברואר 1961, אשר המשיכו עם צ'כיה לאחר פירוק צ'כוסלובקיה ב-1 בינואר 1993. נשיא בית הנבחרים של קפריסין דימיטריס כריסטופיאס ערך ביקור רשמי בצ'כיה בשנת 2007. קפריסין מחזיקה בצ'כיה שגרירות בפראג. צ'כיה מחזיקה בקפריסין שגרירות בניקוסיה ושתי קונסוליות כבוד בלימסול ובניקוסיה. מדיה וקבצים בנושא יחסי צ'כיה–קפריסין בוויקישיתוף "HOUSE PRESIDENT - CZECH REPUBLIC - VISIT". Hellenic Resources Network.
Sun Comes Up

"Sun Comes Up" הוא סינגל של הלהקה הבריטית, רודימנטאל, בשיתוף פעולה עם הזמר-יוצר הבריטי, ג'יימס ארתור, שיצא, על ידי חברות התקליטים אסיילום רקורדס ואיסט ווסט רקורדס, ב-30 ביוני 2017, כסינגל המוביל מתוך אלבום האולפן השלישי של הלהקה, Toast to Our Differences. השיר נכתב והופק על ידי רודימנטאל וקאס לו. נכון לדצמבר 2022, השיר הושמע למעלה מ-150 מיליון פעמים בספוטיפיי, ולמעלה מ-31 מיליון פעמים ביוטיוב. מידע על הסינגל "Sun Comes Up" באתר מיוזיק בריינז מידע על השיר "Sun Comes Up" באתר AllMusic מידע על היצירה "Sun Comes Up" באתר Discogs מילות השיר "Sun Comes Up" באתר Genius סרטון השיר "Sun Comes Up" באתר יוטיוב מידע על השיר "Sun Comes Up" באתר ספוטיפיי Sun Comes Up (feat. James Arthur), 2017-06-30, ארכיון מ-2022-02-04, נבדק ב-2022-12-06 Rudimental - Sun Comes Up (feat. James Arthur) [Official Video], ארכיון מ-2022-12-05, נבדק ב-2022-12-06
יחסי ליכטנשטיין–מלטה

יחסי ליכטנשטיין–מלטה הם יחסי החוץ בין ליכטנשטיין למלטה. שתי המדינות כוננו יחסים דיפלומטיים ב-12 במאי 2003. בנובמבר 2014 שר החוץ המלטזי ג'ורג' וו. ולה ביקר בליכטנשטיין. ביקור זה היווה ציון דרך ביחסים הבילטרליים, שכן הוא היה הראשון שערך שר חוץ מלטזי בנסיכות. ב-14 בפברואר 2017 שר החוץ המלטזי ג'ורג' וו. ולה קיים היום דיונים עם שרת החוץ, החינוך והתרבות של נסיכות ליכטנשטיין אורליה פריק, ששהתה במלטה בביקור רשמי. בברכה לשרה פריק, השר ולה חזר על הערכתה של מלטה לתרומת ליכטנשטיין דרך האזור הכלכלי האירופי/מנגנונים פיננסיים נורווגיים מאז 2004, שמלטה נהנתה ממנו. ליכטנשטיין אינה מיוצגת במלטה, לא בדרג השגרירות ולא בדרג הקונסוליה. מלטה מחזיקה בליכטנשטיין קונסוליית כבוד בשאן. מדיה וקבצים בנושא יחסי ליכטנשטיין–מלטה בוויקישיתוף כינון יחסים דיפלומטיים - ליכטנשטיין באתר משרד החוץ המלטזי Bilateral relations with Liechtenstein and regional developments discussed earlier today between Foreign Ministers באתר משרד החוץ המלטזי, 14 בפברואר 2017 ערך זה הוא קצרמר בנושא יחסי חוץ. אתם מוזמנים לתרום לוויקיפדיה ולהרחיב אותו.
אליפות פורמולה 4 האיטלקית

אליפות פורמולה 4 האיטלקית היא האליפות הראשונה בקטגוריה, שנוסדה בעקבות תוכנית השלבים הגלובלית של הפדרציה הבין-לאומית לרכב. האליפות מתקיימת מאז שנת 2014, אז החליפה את אליפות פורמולה אברת'. גרהרד ברגר והוועדה למכוניות חד-מושביות של הפדרציה הבן-לאומית לרכב הציגו במרץ 2013 את הקטגוריה של מרוצי פורמולה 4. מטרת הקטגוריה היא להיות קטגוריית כניסה, שתאפשר לנהגים צעירים להתחיל להתפתח ולהתקדם לעבר הקטגוריות הבכירות עד לפורמולה 1. עלות מכונית בקטגוריה לא תעלה על 30 אלף אירו ועלות השתתפות בשנה לא תעלה על 100 אלף אירו. האליפות האיטלקית הייתה הראשונה בקטגוריה והיא הוצגה בדצמבר אותה שנה. יצרן מכוניות המרוץ האיטלקי טאטוס (Tatuus) נבחר להיות יצרן השלדות של האליפות. שלדת המכוניות בנויה מסיבי פחמן. מנוע המכונית, בנפח 1,400 סמ"ק, מיוצר על ידי פיאט. המנוע דומה למנוע שבו נעשה שימוש באליפות הפורמולה אברת', אך ההספק המקסימלי הוגבל ל-160 כוח סוס, במקום 180 כוח סוס. אתר האינטרנט הרשמי של אליפות פורמולה 4 האיטלקית (באנגלית) מדיה וקבצים בנושא אליפות פורמולה 4 האיטלקית בוויקישיתוף אליפות פורמולה 4 האיטלקית, ברשת החברתית פייסבוק אליפות פורמולה 4 האיטלקית, ברשת החברתית אקס (טוויטר) FIA reveals Formula 4 plan, Autosport, 21 March 2013
מאשה והדוב

מאשה והדוב (ברוסית: Маша и медведь, באנגלית: Masha and the Bear) היא סדרת טלוויזיה רוסית בהנפשה ממוחשבת לגיל הרך, שנחשבת לאחת מההפקות לקהל היעד הנצפות ביותר בהיסטוריה. הסדרה נוצרה על ידי אולג קוזובקוב ושודרה לראשונה בשנת 2009. ביוטיוב הסדרה עקפה את רף המיליארד צפיות. בישראל הסדרה שודרה בערוץ הילדים ואחר מכן בערוץ ג'וניור, החל מ-15 בדצמבר 2017 ביוטיוב. בשנת 2020 הסדרה שודרה בשירות הזרמת מדיה נטפליקס, בשנת 2022 הוא שודרה בשירות VOD של yes, HOT, סלקום TV ופרטנר TV ובשנת 2023 הוא שודר בשירות סטרימינג FreeTV. הסדרה עוקבת אחר עלילותיהם של מאשה, ילדה בת ארבע, וחברה הדוב. מאשה מתגוררת בבית ביער עם מספר בעלי חיים (חזיר עז וכלב). בפרק הראשון יוצאת מאשה מביתה ביער ומעוניינת לשחק עם שאר בעלי החיים אבל בעלי החיים מתחבאים מפניה. מאשה מבחינה בפרפר ועוקבת אחריו, דרכו היא מגיעה לביתו של הדוב שבאותו הזמן עוסק בדיג. מאשה עושה בלאגן בביתו וכשהוא חוזר הוא מנסה להיפטר ממנה, לאחר מספר ניסיונות כושלים הוא מאשר לה להישאר בביתו, והצמד נעשים חברים. בכל פרק בתוכנית מאשה מתוארת כילדה שובבה והיפראקטיבית האוהבת לחקור את העולם סביבה, מה שגורם לתקלות רבות שמרגיזות את חברה הדוב. מאשה - הדמות המרכזית (יחד עם הדוב) מתוארת כילדה שובבה אך טובת לב. הדוב - דוב ממין דוב חום קמצ'טקה לרוב מסודר ומאורגן, בעבר עסק בקרקס. מתגורר בבית עשוי עץ ביער. עיסוקו הקודם הפך אותו למוכשר באומניות הבמה (ג'גלינג, רכיבה על חד אופן, וקסמים). חיות הבר - ביער בו מתגורר הדוב חיות מספר בעלי חיים נוספים המופיעים בסדרה. הזאבים - זוג זאבים הגרים בתוך אמבולנס הרוס, מאשה נוהגת לשחק איתם ואילו הזאבים פחות נהנים מהמשחק. הזאבים משמשים כרופאים ולעיתים גונבים אוכל מהמקרר בביתו של הדוב. הארנב - ארנב האוהב לשחק עם מאשה, לעיתים קרובות השניים שוברים יחד רהיטים כשהם משחקים במשחקי כדור. הדוב פחות מחבב אותו מכיוון שהוא מרבה לגנוב גזרים מהערוגה בגינתו. חיות הבית של מאשה - העז, החזיר, והכלב, גרים בביתה של מאשה. מאשה מחבבת אותם אך הם נרתעים ממנה מכיוון שהיא מרבה להגזים במשחקים איתם. מדיה וקבצים בנושא מאשה והדוב בוויקישיתוף אתר האינטרנט הרשמי של מאשה והדוב (ברוסית) מאשה והדוב, ברשת החברתית פייסבוק מאשה והדוב, ברשת החברתית אקס (טוויטר) מאשה והדוב, ביישום טלגרם מאשה והדוב, ברשת החברתית אינסטגרם מאשה והדוב, ברשת החברתית טיקטוק מאשה והדוב, ברשת החברתית VK מאשה והדוב, סרטונים בערוץ היוטיוב "מאשה והדוב", במסד הנתונים הקולנועיים IMDb (באנגלית) "מאשה והדוב", באתר נטפליקס "מאשה והדוב", במסד הנתונים הקולנועיים KinoPoisk (ברוסית) "מאשה והדוב", במיזם "אישים" לתיעוד היצירה הישראלית סרטונים של מאשה והדוב בגרסת המקור ברוסית סרטונים של מאשה והדוב בגרסת הדיבוב באנגלית סרטונים של מאשה והדוב בגרסת דיבוב בעברית Masha and the Bear ranked as top in-demand preschool show - Licensing.biz, Licensing.biz, ‏3 בינואר 2022 Jacob Stolworthy, Russian cartoon Masha and the Bear has been watched more than a billion times on YouTube, The Independent, ‏5 בינואר 2016 מאשה צור-גלוזמן, "מאשה והדוב", סדרת אנימציה שהופכת את היוצרות, באתר הארץ, 22 במרץ 2015
יחסי בלארוס–ליכטנשטיין

יחסי בלארוס–ליכטנשטיין הם היחסים הדיפלומטיים הרשמיים שבין בלארוס לבין נסיכות ליכטנשטיין. היחסים הדיפלומטיים הרשמיים שבין בלארוס לבין נסיכות ליכטנשטיין כוננו ב-10 בפברואר 1992. תערוכה של יצירות של הצייר יוהאן לודוויג בלולר מהמאה ה-19 בשם "מסע הריין" נפתחה במוזיאון הלאומי לאמנות של בלארוס ב-2 במאי 2019, והשתמשה בעבודות שהושאלו מהמוזיאון הלאומי של ליכטנשטיין. ליכטנשטיין אינה מיוצגת בבלארוס, הן בדרג השגרירות והן בדרג הקונסולרי. בלארוס אינה מיוצגת בליכטנשטיין, הן בדרג השגרירות והן בדרג הקונסולרי. מדיה וקבצים בנושא יחסי בלארוס–ליכטנשטיין בוויקישיתוף Лихтенштейн сегодня отмечает День рождения Князя באתר belta‏, 15 באוגוסט 2012 Joint cultural projects to advance Belarus-Liechtenstein cooperation באתר belta‏, 2 במאי 2019 ערך זה הוא קצרמר בנושא יחסי חוץ. אתם מוזמנים לתרום לוויקיפדיה ולהרחיב אותו.
יחסי אורוגוואי–גואטמלה

יחסי אורוגוואי–גואטמלה הם היחסים הדיפלומטיים בין גואטמלה ואורוגוואי. שתי המדינות חברות בקהילה של אמריקה הלטינית והמדינות הקריביות, G77, ארגון מדינות אמריקה, ארגון המדינות האיברו-אמריקניות והאו"ם. הן גואטמלה והן אורוגוואי חולקות היסטוריה משותפת בעובדה ששתי המדינות היו פעם חלק מהאימפריה הספרדית. במהלך התקופה הקולוניאלית הספרדית, גואטמלה נשלטה ממלכות המשנה של ספרד החדשה במקסיקו סיטי בעוד אורוגוואי הייתה אז חלק ממלכות המשנה של ריו דה לה פלטה ונוהלה מבואנוס איירס. בשנת 1828, אורוגוואי קיבלה את עצמאותה לאחר המלחמה הסיספלטית. בשנת 1841, גואטמלה קיבלה את עצמאותה לאחר פירוק הפרובינציות המאוחדות של מרכז אמריקה. במרץ 1907, שתי המדינות כוננו יחסים דיפלומטיים. היחסים הבילטרליים בין שתי המדינות התקיימו בעיקר בפורומים רב-צדדיים. בנובמבר 2006, סגן נשיא גואטמלה אדוארדו סטיין השתתף בפסגה האיברו-אמריקאית ה-16 במונטווידאו. בנובמבר 2018 ביקרה סגנית נשיא אורוגוואי, לוסיה טופולנסקי באנטיגואה גואטמלה כדי להשתתף בפסגה האיברו-אמריקאית ה-26. שתי המדינות חתמו על מספר הסכמים כגון הסכם על שיתוף פעולה מדעי וטכני (1987); הסכם תרבות (1987); הסכם על שיתוף פעולה כלכלי ומסחרי (1987); מזכר הבנות בנושא התייעצויות פוליטיות (2007); הסכם לחילופי מידע לגבי עיצוב ויישום מדיניות סמים (2013); הסכם בשיתוף פעולה אקדמי (2013); והסכם על סחר והשקעות (2019). גואטמלה מחזיקה באורוגוואי שגרירות במונטווידאו. אורוגוואי מחזיקה בגואטמלה שגרירות בגואטמלה סיטי. Relaciones Diplomáticas de Guatemala: Uruguay (in Spanish) Eduardo Sten in Uruguay (in Spanish) Vicepresidente de la República sostuvo reuniones bilaterales (in Spanish) Acuerdos Internacionales del Uruguay: Guatemala (in Spanish) Uruguayan Ministry of Foreign Affairs: Guatemala
שועל שלג

שועל שלג (שם מדעי: Vulpes lagopus) הוא מין של טורף מהסוג שועל (בעבר בסוג יחיד Alopex) שבמשפחת הכלביים החי ברחבי האזור הארקטי. שועל שלג הוא שועל קטן, הנפוץ באזורים ארקטיים קרים של חצי הכדור הצפוני. שועלי השלג נפוצים סביב הקוטב, כולל רוסיה, קנדה, אלסקה, גרינלנד, איסלנד וסבאלברד. תוחלת חיים: 5–7 שנים. אורכו של שועל שלג נע בין 50 ל-60 ס"מ וזנב באורך של כ-30 ס"מ. גובהו 20–30 ס"מ מהכתף ומשקלו 3–6 ק"ג בדרך כלל. פירוש שם המין Lagopus הוא רגל ארנב, השם מתייחס לשיער הצפוף בחלק המרופד הרך בתחתית כף רגלו. השיער מסייע במניעת איבוד חום לשלג ולקרח ומשפר את כוח הגרירה. לשועל השלג אוזניים מעוגלות וקטנות במיוחד שמסייעות במניעת איבוד החום. שערו צפוף מאוד, וארוך יותר בחורף מאשר בקיץ. שועלי השלג ניזונים ממגוון רחב של מזון, כולל למינגים, ציפורים וביציהן, פגרים וצמחים. המזון העיקרי מביניהם הוא למינגים. משפחת שועלים יכולה לאכול תריסר למינגים ביום. הוא יכול גם לטרוף חיות גדולות יותר כמו ארנבות שלג, אלקות, אווזים ואפילו גורים של כלבי ים המסתתרים מתחת לשלג. אף על פי ששועל שלג מעדיף לאכול יונקים קטנים, הוא יכול להסתפק גם בחרקים, גרגרים ופגרים. בחודשי הקיץ, כאשר המזון מצוי בשפע, שועל השלג אוסף כמויות מזון עודף למאורותיו ושם מאחסן את המזון תחת אבנים לשימוש מאוחר יותר. שועלי שלג חיים חיי נוודות ושתופיות, בדרך כלל הם יוצרים להקות קטנות לחיפוש מזון. הם אינם ישנים שנת חורף. עונת הרבייה מתרחשת בדרך כלל בין אפריל ליולי. ההיריון נמשך בין 49 ל-57 ימים. הם נוטים ליצור זוגות מונוגמיים בעונת הרבייה. כמות הגורים המומלטים משתנה, ומושפעת מזמינות המזון. בדרך כלל מומלטים חמישה עד שמונה גורים, אך המספר יכול להגיע עד ל-25. ההורים מגדלים את הגורים במאורה. הגורים יונקים במשך שבועיים עד ארבעה שבועות. הם מגיעים לבגרות מינית בגיל עשרה חודשים. הזכר נשאר עם הגורים ומסייע בהזנתם. הוא מזדווג עם הנקבה מספר שבועות לאחר ההמלטה הראשונה. איור של שועל שלג מדיה וקבצים בנושא שועל שלג בוויקישיתוף שועל שלג, באתר הרשימה האדומה של IUCN שועל שלג, באתר ITIS (באנגלית) שועל שלג, באתר NCBI (באנגלית) שועל שלג, באתר Animal Diversity Web (באנגלית) שועל שלג, באתר האנציקלופדיה של החיים (באנגלית) שועל שלג, באתר GBIF (באנגלית) שועל שלג באתר הרשימה האדומה של IUCN
פינק אנדרסון

פינקני "פינק" אנדרסון (אנגלית: Pinkney "Pink" Anderson; ‏12 בפברואר 1900 - 12 באוקטובר 1974) היה זמר בלוז וגיטריסט אמריקאי. אנדרסון נולד בלורנס, צפון קרוליינה. לאחר שגדל בספרטנבורג, צפון קרוליינה, הוא חבר לדוקטור קר לחברת תכשירים רפואיים כדי לשעשע את הקהל (בשירה, ריקודים וסטנד-אפ), בזמן שקר ניסה למכור את התכשירים הרפואיים שאותם רקח. ב־1916, אנדרסון פגש את סימי דולי בספרטנבורג, ממנו למד פינק להיות זמר בלוז. כאשר אנדרסון לא נסע עם דוקטור קר, הוא ודולי ניגנו בפני אסיפות קטנות בספרטנבורג וקהילות שכנות. כאשר דוקטור קר פרש לגמלאות בשנת 1945, אנדרסון נשאר קרוב לבית והעביר זמנו בניגון על גיטרה קטנה ומפוחית, כדי לשמור על כישרונו המוזיקלי מהתנוונות. בעיות לב אילצו אותו לפרוש בשנת 1957. לאחר מכן, אנדרסון הקליט מספר שירים בשנות ה־60 ואף השתתף בסרט אנשי הבלוז שיצא לאקרנים בשנת 1963. את שלהי חייו העביר בעוני מחפיר, כאשר הוא מתקיים מאירוח משחקי קלפים ומכירת משקאות חריפים, חוקיים ולא חוקיים כאחד. בנו של פינק, הידוע גם בכינוי "פינק אנדרסון הקטן", משמר את מסורתו המוזיקלית של אביו, ופעיל כיום כאמן בלוז בג'ורג'יה. 1961 American Street Songs 1961 Vol. 1 Carolina Bluesman 1962 Carolina Medicine Show Hokum & Blues 1962 Vol. 2 Medicine Show Man 1963 Ballad & Folksinger, Vol. 3 בשנות ה־60, סיד בארט הקים להקה בשם פינק פלויד, על ידי שילוב שמם של אנדרסון ופלויד קאונסל. כמו כן, קיימת סברה שבארט אף השתתף באחד מאריכי הנגן של אנדרסון. פינק אנדרסון, במסד הנתונים הקולנועיים IMDb (באנגלית) פינק אנדרסון, באתר AllMusic (באנגלית) פינק אנדרסון, באתר MusicBrainz (באנגלית) פינק אנדרסון, באתר Yandex.Music (ברוסית) פינק אנדרסון, באתר Discogs (באנגלית) פינק אנדרסון, באתר Genius פינק אנדרסון (באנגלית) פינק אנדרסון, באתר "Find a Grave" (באנגלית)